作者：严仁
词牌/韵律：贺新郎

paragraphs: 兰芷湘东国。
正愁予、一江红叶，水程孤驿。
欲写潇湘无限意，那得如椽彩笔。
但满眼、西风萧瑟。
我所思兮何处所，在镡津、津上沧湾侧。
谁氏子，阆风客。
阆风仙客才无敌。
赋悲秋、抑扬顿挫，流篱沈郁。
百赋千诗朝复暮，解道波涛春力。
忆共尔、乘槎吹笛。
八表神游吾梦见，渺洞庭、青草烟波隔。
空怅望，楚天碧。